***KEDVES SZÜLŐK!***

**Mi, pedagógusok, a segítségüket kérjük.**

**Alá kellene írnunk egy Etikai Kódexet, előírások és szabályok gyűjteményét arról, hogy mit NEM szabad tennünk iskolában és iskolán kívül. Ilyen előírások mindenütt léteznek, orvosoktól tűzoltókig, katonáktól diplomatákig. A nekünk szóló előírásokkal legfőképp két bajunk van.**

**Egyik, hogy annyira általánosak, hogy ilyen alapon bárkit, bármikor elő lehet venni, csak azért, mert nem úgy táncolt, ahogy neki fütyültek. A másik, nagyobb baj az, ami hiányzik a szövegből. Nincs benne, hogy értelmes, önállóan gondolkozó embereket neveljünk az Önök gyerekeiből, a gyerekeinkből, akik a hazájukban és másutt is megállják a helyüket, akik ismerik a kötelességeiket, de a jogaikat is, akiknek nem eladó a lelkiismerete, akik nem buta szolgái, hanem okos polgárai Magyarországnak, Európának, a világnak. Ha ilyen szöveget össze tudnánk hozni, tanárok, szülők, minisztériumi emberek együtt, ezt szíves-örömest aláírnánk.**

A tervezet szerint a pedagógusnak

**mindenekelőtt a nemzet érdekeit** **kell szem előtt tartania**.

Ön örülne, ha gyermeke tanárát etikai vétségben bűnösnek mondanák ki, mert a nemzet érdekével szemben az **Ön gyermeke érdekét** tartotta szem előtt?

Elítélendő, aki arra törekszik, hogy tanítványa magasabb végzettséget szerezzen? Hiszen a jelenlegi kormányzat szerint a nemzet érdeke, hogy több legyen a szakmunkás és kevesebb a gimnazista, a diplomás. És elítélendő vajon, aki segítséget nyújt a külföldi állás vagy tanulási lehetőség megszerzéséhez, kockáztatva, hogy a fiatal a nemzet érdekével szemben külföldön fog boldogulni?

Ön szerint etikai vétséget követ el, aki a történelem tanítása során **másképp értelmezi a nemzeti érdeket, mint az aktuális kormányzat**? És egy kormányváltás után akkor követ el vétséget, ha nem változtat szemléletén a megváltozott ideológiának megfelelően?

Etikai vétséget követ el, aki – a nemzet vélt érdekével ellentétben – arra biztatja a tanulókat, hogy ne gyűlöljék, ne tartsák terroristának, inkább segítsék a hazánkba érkező idegeneket?

1. A tervezet szerint a pedagógus

 **külső megjelenésével is kifejezi hivatása rangját,**

**beszédéből komolyság** érződik ki,

tartózkodik a **környezetéből megbotránkozást kiváltó megnyilvánulásoktó**l.

Ön örülne, ha gyermeke **mókázó** tanító nénijét etikai bizottság elé citálnák, mert beszédéből nem érződik ki komolyság? Ha elítélnék azt a fizikatanárt, aki kétértelmű kommentárral teszi érdekessé egy jelenség magyarázatát? Ha nem taníthatnának azok **a különc tanárok**, akik képtelenek normálisan felöltözni, úri módon viselkedni, de **tárgyuk és a tanítás megszállottjai**, és óráik olyan érdekesek, hogy rajonganak értük a gyerekek? Meg kellett volna fosztani a tanítás lehetőségétől a legismertebb magyar női matematikust, Péter Rózsát, mert slamposan, szegényesen, egyetemi tanárhoz méltatlanul öltözködött?

Ön örülne, ha bárki feljelenthetné gyermeke pedagógusát, mert valamely megnyilvánulása megbotránkoztatta őt? Ön még sosem tapasztalta, hogy véleménye, kijelentései **környezetében valakiből** megbotránkoztatást váltanak ki? Ha például kiállt valamilyen, mások által elítélt kisebbség mellett? Vagy megengedett valamit gyermekének, amit mások megengedhetetlennek tartottak?

A tervezet szerint a pedagógus

a morális kérdések megítélése során **a nevelőtestülettel egységben lép fel.**

Minden olyan eseményt, **amely az intézmény jó hírnevét, szakmai megbecsültségét csorbíthatja, kizárólag a nevelőtestület tagjaival vitat meg**.

Mindaddig **kiáll kollégája, ill. a vezető, a fenntartó és a működtető, továbbá más irányító szerv mellett**, amíg a kollégája szakmai vagy etikai hibája, mulasztása kétséget kizáróan be nem bizonyosodik.

Ön megbízna abban a tanárban, aki, amikor tudomására hozzák kollégája, főnöke valamilyen hibáját, **kapásból elutasítja a vádat**, és védelmébe veszi a kollégát? Helyesnek tartja, hogy ha a szülő vagy a gyermek sérelmez, kritizál valamit, akkor a tanár erről még csak nem is vitatkozhat? Nem azt tartaná fontosnak, hogy **a tanár a gyermek mellett álljon ki**, akár kollégáival szemben is? Örülne, hogy gyermekét csak olyan tanár taníthatja, akinek erkölcsi kérdésekben **nem lehet önálló véleménye**?

Jónak tartja, ha bárki feljelentheti gyermeke kedvenc tanárát, ha baráti társaságban **kritizálja** a KLIK működését, vagy csak kétségét fejezi ki annak helyességével kapcsolatban?

*Ezek sajnos nem komolytalan kérdések. A köznevelési törvény szerint „****Az etikai eljárást az etikai vétség gyanújáról való tudomásszerzés esetén hivatalból kell megindítani****.” Tehát ha valaki a felsorolt „vétségekkel” kapcsolatban bejelentést tesz, a tanár nem kerülheti el a meghurcoltatást.*

*Szeretné, ha még több elhivatott pedagógus menekülne el, mert elege van abból, hogy minden lépését beszabályozzák? Mert nem akar állandó fenyegetettség közepette dolgozni? Szeretné, ha akik mégis maradnak, tartózkodnának minden plusztól, amit eddig tanítványaiknak adtak?*

**Ne gondolja, hogy mindez a pedagógusok ügye!**

**A legfőbb kárvallottak az Önök gyermekei lesznek!**